laion/Wikipedia-Exotic huggingface dataset:
ארד סחנק

אדריאנוס "ארד" סחנק (בהולנדית: Adrianus "Ard" Schenkr;‏ נולד ב-16 בספטמבר 1944) הוא ספורטאי הולנדי בעבר, מתחרה בהחלקה מהירה על הקרח, אלוף אולימפי, בעל 4 מדליות מהן 3 מדליות זהב שהושגו באולימפיאדת סאפורו (1972), אלוף עולם ושיאן עולם. הוא קבע 18 שיאי עולם אישיים, יותר מכל מחליק אחר בהיסטוריה ובמרץ 1971 החזיק בו זמנית ב-6 שיאי עולם מתוך 7 רשמיים. סחנק היה למחליק הראשון ששבר את גבול 2 דקות ב-1500 מטר ואת גבול 15 דקות ב-10000 מטר. סחנק זכה 3 פעמים באליפות העולם ו-3 פעמים באליפות אירופה בקרב רב. סחנק דורג ראשון בעולם באדלסקלנדר, בתוצאה של 166.241 נקודות מ-13 בינואר 1966 עד 27 בפברואר 1967 ושוב מ-13 בפברואר ועד 19 במרץ 1976 ובסך הכל 6 שנים ו-58 ימים. סחנק זכה בשנים 1966, 1970, 1971 ו-1972 בתואר ספורטאי השנה בהולנד ו-3 פעמים ברציפות (1972-1970) בפרס אוסקר מתיסן. מדיה וקבצים בנושא ארד סחנק בוויקישיתוף ארד סחנק, באתר הוועד האולימפי הבין-לאומי ארד סחנק, באתר olympedia.org ארד סחנק, באתר אנציקלופדיה בריטניקה (באנגלית) Adelskalender - בהחלקה על קרח, הוא דירוג עולמי למהירות החלקה של מתחרים בכל הזמנים, ב-4 מרחקים (500 מטר, 1500 מטר, 5000 מטר, ו-10000 מטר), המבוסס על שיאים אישיים של המתחרים אוסקר מתיסן היה ספורטאי נורווגי, התחרה בהחלקה מהירה על הקרח וזכה 5 פעמים בתואר העולמי בקרב רב בשנים 1908–1914, בטרם נערכו אולימפיאדות החורף
בבינוביצ'י

בבינוביצ'י (בבלארוסית: Бабінавічы, בבינביצ'י; ברוסית: Бабиновичи) הוא כפר במחוז ויטבסק במזרח בלארוס. הכפר נוסד במאה ה-16. שמו לקוח ככל הנראה משמו של יישוב קדום יותר, בשם בבין. במאות ה-17 וה-18 היה הכפר רכושם של הנסיכים לבית אוגינסקי (אנ'). חלק מהכפר השתייך למנזר אורתודוקסי. עקב היותו של היישוב על דרך ויטבסק - אורשה נוצר במקום שוק. לאחר חלוקת פולין הראשונה ב-1772 נכלל בבינוביצ'י בשטח האימפריה הרוסית ומספר תקופות הוגדר הכפר "עיירת מחוז". היישוב היה מקור לאספקת עצים שהושטו בנהרות בלארוס, בהם נהר דווינה, עד ריגה שבלטביה, ולכן סמל היישוב הוא שדה כחול ושני תרנים. כמו כן התקיימה במקום תעשיית קדרות. בתחילת המאה ה-19 עבדו ביישוב עשרות אמני קדרות. ב-1860 היו ביישוב 1,271 תושבים ו-159 בתים. בסוף המאה ה-19 היו ביישוב בית ספר כנסייתי, כנסייה שנבנתה בסוף המאה ה-18 ומוסדות ציבור נוספים. לאחר מהפכת אוקטובר איבדה בבינוביצ'י את מעמד העיר והפכה לכפר בתחומי רוסיה הקומוניסטית. ב-1924 הורחבה הרפובליקה הסובייטית הסוציאליסטית הבלארוסית ובבינוביצ'י נכללה בתחומיה. עם הפלישה הגרמנית לברית המועצות ניטשו קרבות כבדים באזור היישוב, במשך מספר ימים ביולי 1941. האזור היה מקום מושבם של פרטיזנים סובייטיים. ביוני 1944 נכבשה בבינוביצ'י בידי יחידות בלארוסיות בצבא האדום במסגרת מתקפת ויטבסק-אורשה (אנ'). הגרמנים שרפו את הכפר לפני נסיגתם. כיום יש בכפר כ-600 תושבים, בית ספר, מרכז תרבות, שתי ספריות, בית מרקחת וסניף דואר. ליד הכפר אתרי חפירות ארכאולוגיות מהתקופה הנאוליתית ומתקופת רוס של קייב. במרכז הכפר, ליד בית הספר התיכון, קיים בית קברות צבאי ובו קבורים כ-1,300 חיילים ופרטיזנים סובייטיים. בשנת 1966 נחנכה במקום אנדרטה לזכר החייל הסובייטי. היישוב היהודי בבנוביצ'י החל במאה ה-18. בסוף המאה ה-19 חיו ביישוב כ-550 יהודים. בתקופת השלטון הסובייטי ירד מספר היהודים בשליש. באוקטובר 1941, שלושה חודשים לאחר הכיבוש הגרמני, נרצחו חלק מיהודי הכפר בירי. בפברואר 1942 נרצחו יתר היהודים בכפר בירי. מדיה וקבצים בנושא בבינוביצ'י בוויקישיתוף בבינוביצ'י במיזם "הסיפורים שלא סופרו - אתרי רצח יהודים בשטחי ברית המועצות הכבושים", באתר "יד ושם" (באנגלית)
מארק-אנדרה טר שטגן

מָארְק-אַנְדְרֶה טֵר שְׁטֵגֶן (בגרמנית: Marc-André ter Stegen;‏ נולד ב-30 באפריל 1992) הוא כדורגלן גרמני המשחק בעמדת השוער בקבוצת ברצלונה, בה הוא משמש כקפטן, ובנבחרת גרמניה. מארק אנדרה טר שטגן נולד בעיר מנשנגלדבך והחל לשחק בקבוצת הנוער של המועדון בורוסיה מנשנגלדבאך. בשנת 2009 החל לשחק בקבוצת המילואים של המועדון בה שיחק עד עונת 2010/2011. בעונה זו הועלה לקבוצה הראשונה בתחילה הוא ישב על הספסל ובקושי שיחק, אבל מפני שהקבוצה דורגה אחרונה בליגה וספגה שערים רבים, החליט המאמן לעלות את טר שטגן שהיה אז שלושה שבועות לפני יום הולדתו ה-19. המשך העונה היה מוצלח כאשר בששת המשחקים האחרונים של העונה ספג רק שלושה שערים, ומתוך ששת המשחקים הקבוצה ניצחה בשלושה וסיימה במקום ה-16, כאשר טר שטגן גילה יכולת טובה וכישרון רב. בהמשך הקריירה שלו בקבוצה הציג יכולות טובות וב-2009 זכה עם נבחרת גרמניה עד גיל 17 באליפות אירופה לנבחרות עד גיל 17. ב-19 במאי 2014 הוכרז טר שטגן כשוער החדש של המועדון הספרדי ברצלונה לאחר עזיבתם של ויקטור ואלדס וחוסה מנואל פינטו. ברצלונה שילמה למנשנגלדבך עבורו 12 מיליון אירו. בעונתו הראשונה בקבוצה הוחלט שישחק במסגרת ליגת האלופות וגביע המלך הספרדי בעוד קלאודיו בראבו יעמוד בשער הקבוצה במשחקי הליגה. ב-17 בספטמבר ערך את הופעתו הבכורה בקבוצה בניצחון 1:0 על אפואל ניקוסיה בליגת האלופות. בסיום העונה זכה עם הקבוצה בטראבל - אליפות, גביע וליגת האלופות. בתחילת עונת 2015/2016 זכה עם הקבוצה בסופר קאפ האירופי בניצחון 4:5 על סביליה. ב-12 בספטמבר 2015 ערך את הופעתו הבכורה בליגה בניצחון 2:1 על אתלטיקו מדריד. בעונת 2016/2017, עם עזיבתו של שוער הליגה קלאודיו בראבו למנצ'סטר סיטי, קודם טר שטגן לעמדת השוער הראשון גם בליגה. נכלל בסגל נבחרת גרמניה לטורניר מונדיאל 2022. ב-25 באוגוסט 2023 חתם טר שטגן על הארכת חוזה בברצלונה ל-5 שנים נוספות. מעודכן ל-27 באוגוסט 2023 מעודכן ל-20 ביוני 2023 ברצלונה אליפות ספרד (5): 2014/2015, 2015/2016, 2017/2018, 2018/2019, 2022/2023 הגביע הספרדי (5): 2014/2015, 2015/2016, 2016/2017, 2017/2018, 2020/2021 ליגת האלופות: 2014/2015 הסופר קאפ האירופי: 2015 אליפות העולם לקבוצות: 2015 הסופר קאפ הספרדי (3): 2016, 2018, 2023 אליפות אירופה בכדורגל עד גיל 17: 2009 גביע הקונפדרציות: 2017 שוער העונה בבונדסליגה לפי קיקר: 2011/2012 מדיה וקבצים בנושא מארק-אנדרה טר שטגן בוויקישיתוף מארק-אנדרה טר שטגן, ברשת החברתית אקס (טוויטר) מארק-אנדרה טר שטגן, ברשת החברתית אינסטגרם מארק-אנדרה טר שטגן, באתר Transfermarkt מארק-אנדרה טר שטגן, באתר Fussballdaten.de (בגרמנית) מארק-אנדרה טר שטגן, באתר Soccerway מארק-אנדרה טר שטגן, באתר BDFutbol מארק-אנדרה טר שטגן, באתר WorldFootball.net מארק-אנדרה טר שטגן, באתר National Football Teams מארק-אנדרה טר שטגן, באתר FootballDatabase.eu מארק-אנדרה טר שטגן, באתר ESPN מארק אנדרה טר שטגן באתר הרשמי של מועדון הכדורגל ברצלונה Flick beruft Moukoko, Füllkrug und Götze in WM-Kader באתר הרשמי של פדרציית הכדורגל הגרמנית, 10 בנובמבר 2022 (בגרמנית) טר שטגן האריך את החוזה בברצלונה עד 2028, באתר ONE‏, 25 באוגוסט 2023 משחקי הפלייאוף על המקום בבונדסליגה לא התקיימו משחקים בשל מגפת הקורונה
רבי אבא בר כהנא

רבי אבא בר כהנא היה אמורא ארץ ישראלי בדור השלישי, דרשן ובעל מאמרי אגדה רבים. הוא שהה זמן מה בבבל בבית מדרשו של רב חייא בר אשי, ורבים סוברים שהוא אף נולד שם, ואולי היה בנו של רב כהנא. כך או כך, עיקר פעולתו הייתה בארץ ישראל, וחבריו היו רבי לוי ורבי זירא. בתלמוד ירושלמי מופיע כי רבי אבא בר כהנא שיבח את חברו רבי לוי על דרשותיו באגדה, ואילו במדרש רבה לפעמים הוא מתנגד בחריפות לתוכן דרשתו. הרבה רבי ברכיה הכהן למסור מאמרי אגדה בשמו, וככל הנראה היה תלמידו. אין אומרים בפני המת (הספד) אלא דברי תורה אדם שיש בו יראת שמים שקול ככל העולם "מדהבה" מלכות שהיא אומרת מדד והבא "כך היא דרכם של צדיקים, אומרים מעט ועושים הרבה". מרדכי מרגליות (עורך), "ר' אבא בר כהנא", אנציקלופדיה לחכמי התלמוד והגאונים, מהדורת אייזנברג תשס"ז, כרך א, עמ' 5 הרב אהרן הימן, "רבי אבא בר כהנא", תולדות תנאים ואמוראים, לונדון, תר"ע, באתר ויקיטקסט יחיאל מיכל גוטמן ואברהם מרמורשטין, "אַבָּא בַּר כַּהֲנָא", אשכול - אנציקלופדיה ישראלית, כרך א', בעריכת יעקב קלצקין, הוצאת אשכול, ברלין-ירושלים 1929, עמ' 37, באתר אוצר החכמה הרב יהודה אדרי, "ר' אַבָּא בַּר כַּהֲנָא", בנתיב האמוראים, ירושלים תש"מ, עמ' 25, באתר אוצר החכמה תלמוד ירושלמי, מסכת הוריות, פרק ג' בראשית רבה, פרשה מ"ז, פסקה ט' דברים רבה, פרשה א', פסקה י"א
סף מס ההכנסה

סף מס ההכנסה הוא סכום הכסף אותו אדם צריך להרוויח אשר ממנו הוא מתחיל לשלם מס הכנסה. סף מס ההכנסה שונה מאוד בין מדינה למדינה, ולהלן רשימה של מספר מדינות וסף מס ההכנסה בהן: קצבה פרטית בממלכה המאוחדת, אשר שווה ל-£8,105 נכון ל-2013 או £9,440 נכון ל-2014. קצבה בסיסית בגרמניה, אשר שווה ל-€8,004 נכון ל-2012. סף מס ההכנסה בצרפת, אשר שווה ל-€6,088 נכון ל-2012. הסכום הסטנדרטי והפטור הפרטי בארצות הברית, אשר שווה ל-9,750$ נכון ל-2012 לאדם פרטי. כמות פרטית בסיסית בקנדה, אשר שווה ל-$10,822 נכון ל-2012. סף חופשי ממס באוסטרליה, אשר שווה ל-$18,200 נכון ל-2013. סף חופשי ממס ביוון, אשר שווה ל-€5,000 נכון ל-2012. סף חופשי ממס בפולין, אשר שווה ל-$1,007 או €736 נכון ל-2013. סף המס בישראל, לגבר תושב ישראל ללא ילדים, הוא 4,837 ש"ח לחודש בשנת 2017. יש מדינות שבהן אין סף מס, ואדם משלם מיסים החל מתחילת הכנסתו. זה היה מצבם של עובדים זרים בישראל שלא בענף הסיעוד בשנים 2015 ו-2016. http://www.taxpolicycenter.org/publications/url.cfm?ID=1001555 קצבה פרטית NWTRCC הצמדה של כמות פרטית בסיסית Tax-free threshold could be scrapped "Kwota wolna od podatku w 2013 r."
אלכס קיד בעולם הפלאים

אלכס קיד בעולם הפלאים (באנגלית: Alex Kidd in Miracle World, ביפנית: アレックスキッドのミラクルワールド) הוא משחק פלטפורמה 8 ביט עבור קונסולת המשחקים סגה מאסטר סיסטם. המשחק יצא לאור ב-1 בנובמבר 1986. תפוצתו של המשחק הייתה רחבה במיוחד, שכן חברת סגה צרבה אותו לתוך הקונסולה, וניתן לשחק בו ללא קלטת. אלכס קיד בעולם הפלאים הוא משחק פלטפורמה ברובו, אך משלב גם אלמנטים של משחקי אסטרטגיה ושל משחקי תפקידים. השחקן חייב לסיים 17 שלבים ולהתגבר על מכשולים ותרחישים בסביבה דו־ממדית. אלכס נלחם במפלצות רבות ועליו להתמודד עם שלושת הסייסים של ג'נקן הגדול, לפני שיוכל להתמודד עם ג'נקן עצמו. אלכס היא הדמות היחידה בה ניתן לשחק במשחק. כישרונו העיקרי הוא מתן אגרוף, איתו הוא נלחם באויביו ומנפץ סוגים מסוימים של סלעים כדי לפנות מכשולים ולהגיע למקומות חדשים כדי לאסוף מטבעות. אם אלכס דורך או מנפץ סלעים מסוימים, ישתחררו רוחות רעות שינסו להרוג את אלכס. ישנם שלבים הדורשים חפצים מסוימים, אותם קונים בכסף, כגון אופנוע ומסוק המונע על ידי דוושות, כדי לעבור אותם. כדי לעבור את הסייסים של ג'נקן, יש לנצח אותם במשחק אבן נייר ומספריים. בחודש יוני 2021 חברת Merge Games, פיתחה והפיצה רימייק למשחק המקורי לשלל הפלטפורמות, החידוש בגרסה זו היה בעיקר מבחינת גרפיקה ופסקול, ונוספה האפשרות לשנות את גרפיקת המשחק לגרפיקה המקורית משנות ה־80. הרימייק מוסיף עוד כמה שלבים ומשנה מעט את הקיימים. הרימייק קיבל ביקורות פושרות לשלל הקונסולות וציונו הסופי באתר "metacritic" הוא 6.5 מתוך 10. סיקור על המשחק בגיליון WIZ בעברית אלכס קיד בעולם הפלאים, במסד הנתונים הקולנועיים IMDb (באנגלית) קצר – אלכס קיד רימייק, ‏2021-08-03 Alex Kidd in Miracle World DX, www.metacritic.com (באנגלית)
עיסא ח'ליל אל-נשאר

עיסא ח'ליל אל-נשאר (בערבית: عيسا خليل النشار; נולד ב-1954) הוא ממייסדי ארגון הטרור הפלסטיני חמאס. משמש כיום כראש עיריית רפיח. עיסא ח'ליל אל-נשאר נולד בשנת 1954 ברפיח שברצועת עזה. בשנות ה-70 יצא למצרים ולמד הנדסה עירונית באוניברסיטת עין שמס. בחזרתו לרצועה הועסק בידי אונר"א. במקביל התוודע לתורת האחים המוסלמים שאותם הנהיג ברצועה השיח' אחמד יאסין, ואל-נשאר החל להשתתף בפעילויות הדעוה של התנועה ברצועה. הוא לקח חלק בפעילות המוג'מע האסלאמי שהוקם בשנת 1973. בראשית שנות ה-80 עבד בעיריית ח'אן יונס, ובשנת 1986 מונה לחבר מועצה בעיריית רפיח. בעקבות פרוץ האינתיפאדה הראשונה, נכח אל-נשאר בפגישה שנערכה ב-10 בדצמבר 1987 בביתו של אחמד יאסין, שבה הוחלט על הקמת ארגון הטרור חמאס. עם הקמת הארגון הוטל על אל-נשאר לרכז את פעילות התנועה באזור רפיח. בעקבות פעילות זו נעצר אל-נשאר בספטמבר 1988, במסגרת גל המעצרים הגדול הראשון נגד חמאס, ונידון לתקופת מאסר קצרה. בדצמבר 1992, בעקבות רצח החייל הישראלי נסים טולדנו, היה אל-נשאר ממגורשי חמאס ללבנון. בחזרתו לרצועה השתלב אל-נשאר בזרוע המדינית של חמאס. בנובמבר 1995 לקח חלק בהקמתה של "מפלגת ההצלה הלאומית האסלאמית" (חלאס) שהייתה אמורה להשתתף בבחירות לרשות הפלסטינית מטעם חמאס. בשנת 2005 עמד בראש מפלגת "הרפורמה והשינוי" שהתמודדה מטעם חמאס בבחירות לרשויות המקומיות. אל-נשאר התמודד מטעם המפלגה בבחירות העירוניות ברפיח, נבחר למקום הראשון ובעקבות זאת התמנה לנציג של המפלגה במועצת העיר. אף שהיה אמור להתמנות לראש העירייה בעקבות הבחירות, ערעור של ראשי פת"ח שטען לזיוף הבחירות המוניציפליות הוביל לדרישה לקיום בחירות מחודשות. בחירות אלו מעולם לא התקיימו בעקבות השתלטות חמאס על רצועת עזה ביוני 2007, בעקבותיה התמנה אל-נשאר רשמית לראש עיריית רפיח. אחד מבניו של אל-נשאר, עלי, היה פעיל בגדודי עז א-דין אל-קסאם, הזרוע הצבאית של חמאס, ונהרג בספטמבר 2006 בעקבות סיכול ממוקד מן האוויר. גיא אביעד, לקסיקון חמאס, עמ' 162 גיא אביעד, לקסיקון חמאס, עמ' 162 - 163 גיא אביעד, לקסיקון חמאס, עמ' 163 מיכאל מילשטיין, המהפכה הירוקה: דיוקנה החברתי של תנועת החמאס, עמ' 177
ג'ון קווילר רווט

ג'ון קווילר רוֹוֶט (באנגלית: John Quiller Rowett‏; 1876–1924) היה איש עסקים ופילנתרופ בריטי. הוא עשה את הונו בתעשיית היין והאלכוהול כיושב ראש ומנכ"ל חברת רווט, ליקי ושות', ומנהל בחברות אחרות. רווט שאף לעשות מעבר לצבירת כסף ובמלחמת העולם הראשונה היה תורם חשוב למטרות צדקה. כחברו ללימודים של סר ארנסט שקלטון בדאלוויץ' קולג', היה רווט המממן היחיד (בסך 70,000 ליש"ט) של המשלחת האחרונה לאנטארקטיקה של שקלטון, משלחת שקלטון-רווט בשנים 1922-1921, שבמהלכה פקד אותו התקף לב, שהביא למותו. אחרי מות שקלטון, היה לרווט תפקיד חשוב ברכישת הסירה "ג'יימס קיירד", שבה עשו בשנת 1916 שקלטון ועוד חמישה מאנשי צוותו את מסע ההצלה המהולל מאי הפיל אל ג'ורג'יה הדרומית, ותרם אותה לדאלוויץ' קולג'. רווט היה שותף לייסוד מכון רווט למחקר, מעבדה לחקר תזונת בעלי חיים, כיום חלק מאוניברסיטת אברדין. ב-1 באוקטובר 1924, בהניחו שעסקיו מתדרדרים והולכים, שם רווט קץ לחייו. הר על האי גוף, אי וולקני נידח בקבוצת טריסטן דה קונה בדרום האוקיינוס האטלנטי, קרוי על שם רווט. אחרי מות שקלטון בג'ורג'יה הדרומית, ביקרה המשלחת באי גוף באונייה הזעירה (בת 125 טון) "קווסט", וקבוצות מאנשיה ירדו אל החוף במשך ימים אחדים מ-28 במאי 1922. כאשר טיפסו אנשי המשלחת אל הר רווט (בעל ארבע פסגות) וקראו לו בשמו, סברו שזו הנקודה הגבוהה ביותר על האי, בגובה 836 מטרים. ואולם, יותר משלושים שנה לאחר מכן נמצא ש"פסגת אדינבורו", בגובה 910 מטרים, היא הגבוהה ביותר באי, לפי מדידות צוות הסקר המדעי של האי גוף. Huntford, Roland (1985). Shackleton. London: Hodder & Stoughton. ISBN 0-340-25007-0. "About the Institute". University of Aberdeen. נבדק ב-20 בפברואר 2013. {{cite web}}: (עזרה) "The Agricultural Association, the Development Fund, and the Origins of the Rowett Research Institute" (PDF). www.bahs.org.uk. אורכב מ-המקור (PDF) ב-2007-09-27. נבדק ב-5 בנובמבר 2008. {{cite web}}: (עזרה) The Tristan da Cunha Association Newsletter no. 53, August 2013
מצפה רן

מצפה רן הוא נקודת תצפית ברכס הרי נפתלי, ובו אנדרטה לזכר הטייס רן כוכבא, שנהרג בעת התרסקות מסוקו ב-20 ביולי 2006, בדרכו לפעילות מבצעית בלבנון במלחמת לבנון השנייה. האתר נמצא על כביש 899 ליד מצודת כ"ח, בין צומת כ"ח לצומת ישע, במקום בו נפל המסוק של כוכבא. האתר כולל רחבת תצפית מעוגלת לכיוון מזרח, הנמצאת בנקודה בה נפל המסוק. מהרחבה ניתן לצפות לעבר בקעת החולה, אגמון חולה, רמת הגולן, הר אביטל, הר בנטל, החרמון ויישובי אצבע הגליל. מצידה המערבי של הרחבה שתי שורות של מדרגות אבן המאפשרות ישיבה ותצפית, וכן אנדרטה הבנויה ממדחף המסוק שהתרסק. ברחבה נמצא סלע בזלת שחור מלוטש עליו נחרט באותיות לבנות סיפורו של רן כוכבא. בנוסף, נמצא כרטיס תצפית וטווחים גם הוא חרוט על סלע בזלת. על סלע בזלת נוסף נחרט שמו של רן כוכבא, תאריך הלידה והמוות 2006-1969 וכן מילים משירה של נעמי שמר "על כנפי הכסף": ”העזים והטובים כבני רשף יגביהו עוף” בנקודה זו נמצא רן כשהגיעו צוותי הפינוי. על סלע בזלת מלוטש נוסף נחרטו מילות שירו של המשורר נתן יונתן "שיר ארץ", המתחיל במילים: ”ארץ שיושביה היא אוכלת, וזבת חלב ודבש ותכלת”. "שביל החידות" הוא שמו של שביל ההליכה למצפה. השביל, שאורכו כ-250 מטר, מתחיל בדרך עפר היוצאת מעיקול כביש 899 לצד רחבת חניה של מכוניות. לאורך הדרך הותקנו על גבי הסלעים לוחות עליהן חרוטות שבע חידות העוסקות בשאלות הקשורות בהיסטוריה והגאוגרפיה של האזור. מספר מטרים לאחר כל שלט חידה, מותקן שלט עם התשובה. כל חידה מתחילה באות המרכיבה את השם "רן כוכבא". החידות חוברו על ידי עטרה אמו של רן כוכבא. השביל עובר בתוך חורש היער ובנקודות תצפית שונות לאורכו הותקנו ספסלי עץ מסיביים, המאפשרים מנוחה וגם תצפית ובסופו מגיע לאנדרטה. המצפה הוקם על ידי משפחת כוכבא, קרן קיימת לישראל ובמימון תורמים מקנדה, והוא נחנך בטקס שהתקיים ביום 19 ביולי 2007, שנה לאחר נפילתו. בנוסף, נשאו דברים מפקד הטייסת ובני משפחה. וכן הוקרא מכתב ששלח למשפחה ראש ממשלת ישראל אהוד אולמרט. מדיה וקבצים בנושא מצפה רן בוויקישיתוף מצפה רן באתר המוקדש לרן כוכבא חנן גרינברג וחגי עינב, טייס נהרג בהתנגשות שני מסוקי קרב בגבול הצפון, באתר ynet, 21 ביולי 2006 הזמנה לטקס חנוכת מצפה ע"ש רן כוכבא ז"ל
Looking

לוקינג (באנגלית: Looking) היא דרמה קומית אמריקאית, ששודרה לראשונה ברשת HBO ב-19 בינואר 2014, אשר עוסקת בקבוצת חברים הומוסקסואלים אשר חיים בסן פרנסיסקו. בישראל משודרת הסדרה ביס החל מה-29 בינואר, בערוץ yes Oh HD וב-VOD. במרץ 2015, HBO החליטה שלא להפיק עונה שלישית לסדרה, וסרט ספיישל חד-פעמי יופק כסיום רשמי לסדרה. בעקבות זאת, מעריצי הסדרה החלו לאסוף חתימות לעצומה אינטרנטית במטרה להמשיך את הסדרה. סרט הטלוויזיה "Looking: הסרט" שודר בהקרנת בכורה בערוץ HBO בתאריך 23 ביולי 2016. פרק הפיילוט לסדרה נכתב בידי מייקל לאנן, בהתבסס על סרטו הקצר מ-2010 Lorimer, ובוים בידי אנדרו האיי. במאי 2013 הזמינה רשת HBO עונה ראשונה בת שמונה פרקים. העונה צולמה באזור מפרץ סן פרנסיסקו בין ה-16 בספטמבר ל-7 בנובמבר 2013. על פי לאנן, שבעה מתוך תשעת כותבי הסדרה הם גברים הומוסקסואלים ואחת היא אישה. מפיקי הסדרה הם דייוויד מרשל גרנט, שרה קונדון ואנדרו האיי. Looking זכתה לביקורות חיוביות מהמבקרים. אתר Rotten Tomatoes מצביע על 89% ביקורות חיוביות, בקרב 36 מבקרים, עם ציון ממוצע של 7.6/10. האתר מתמצת את הביקורות ״מצחיקה בלי להיות מגיעה, Looking מספק סיטואציות אותנטיות שמרגישות אוניברסליות עם דיוק בפרטים ומשחק מצוין״. באתר הביקורות Metacritic, לסדרה ציון ממוצע של 74/100, בהתבסס על 25 ביקורות, מה שמעיד על ״ביקורות חיוביות באופן כללי״. מדיה וקבצים בנושא Looking בוויקישיתוף אתר האינטרנט הרשמי של Looking (באנגלית) Looking, ברשת החברתית פייסבוק Looking, ברשת החברתית אקס (טוויטר) Looking, ברשת החברתית אינסטגרם "Looking", במסד הנתונים הקולנועיים IMDb (באנגלית) "Looking", באתר Rotten Tomatoes (באנגלית) "Looking", באתר Metacritic (באנגלית) "Looking", באתר HBO Max (באנגלית) "Looking", באתר Hulu סדרות (באנגלית) "Looking", במסד הנתונים הקולנועיים KinoPoisk (ברוסית) רותה קופפר, הגברים ההומואים ב"לוקינג" כבר גאים בעצמם, באתר הארץ, 13 בפברואר 2014 Bibel, Sara. "New Drama 'Looking' to Premiere January 19 on HBO". TV by the Numbers website, December 13, 2013. Andreeva, Nellie. "Scott Bakula Joins HBO's Michael Lannan Dramedy Series, Now Titled 'Looking'". Deadline.com website, August 23, 2013. Goldberg, Lesley. "'Glee's' Jonathan Groff to Star in HBO Comedy Pilot (Exclusive)". The Hollywood Reporter website, February 8, 2013. Abramovitch, Seth. "Russell Tovey Joins Gay-Themed HBO Dramedy 'Looking'". The Hollywood Reporter website, August 29, 2013. Andreeva, Nellie. "HBO Orders Comedy Pilot From Michael Lannan, David Marshall Grant & Sarah Condon". Deadline.com website, December 14, 2012. Looking, באתר Rotten Tomatoes. Looking, באתר Metacritic.
נחום מגיד

הרב נחום קפלן שנודע בכינוי: ר' נחום מגיד או המגיד מווארשא (תקצ"ד, 1834 – י"ט באדר תרע"ג, 1913) היה מגיד מישרים בוורשה ובשנותיו האחרונות בירושלים. גיסו של החפץ חיים. בנם של משה אהרן גרוסברד ובלומא הענע משאוול. נישא לרייזא, בתו של שמעון אפשטיין, אביו חורגו וחמיו של רבי ישראל מאיר הכהן מראדין - החפץ חיים. התגורר בלידא ושימש כר"מ בישיבה המקומית. לאחר מכן היה מגיד מישרים בוורשה ולכן נקרא "המגיד מוורשה". באחרית ימיו עלה לירושלים. הוא נסע לארץ ישראל בגפו ובמשך מספר חודשים שהו אשתו וילדיו בבית החפץ חיים בראדין, עד שהצטרפו אליו. הוא התגורר בעיר העתיקה ושימש כמגיד בבית הכנסת "בית יעקב" בחורבת רבי יהודה חסיד. חיבר ספרים על מסכתות מסדר זרעים, וכן על מגילת אסתר ומגילת רות. הרב יוסף חיים זוננפלד כתב בהסכמה לספרו: "הנה כבר יצא מוניטין של כבוד הרב הגאון המפורסם המגיד דפה עיה"ק (=עיר הקודש) תובב"א הקבוע בבית הכנסת הגדולה בחורבת רבי יהודה החסיד ז"ל כש"ת מו"ה נחום נ"י, ושפתותיו נוטפות מור ובשמים מאגדות ודרשות חז"ל". נפטר בי"ט באדר א' תרע"ג[דרושה הבהרה], ונקבר בהר הזיתים בירושלים. ילדיו הם: הרב זלמן קפלן (נפטר תרצ"ז) – כיהן כרב בצ'יז'ב ודיין בזמברובה, נכדו הוא נחום קפלן, מבוני קיסריה. הרב נח קפלן (ר' נח מגיד) – ששימש כמגיד מישרים. הרב משה אהרן פנחס קפלין – סבו של הדיין הרב כתריאל דוד קאפלין מלונדון. בתו של ר' נחום מגיד, גיטל, נישאה לאברהם בלומנפלד, נכדו של ישראל בק וממייסדי אגודת אחוה בירושלים. נכדם של אברהם וגיטל בלומנפלד הוא חבר הכנסת אלעזר גרנות. נכד נוסף הוא נחום גרנות, מהנדס מים, ממייסדי היישוב סביון. נחמות ישראל: לבאר מגלת שיר השירים ..., ירושלים: דפוס הרי"ד פרומקין, תרס"ב. נחמות ארץ ישראל: ביאור על המשניות מס' פאה עם פירוש על הפרושים, מבבלי וירושלמי והלכה למעשה ..., 2 כרכים, ירושלים: [חמו"ל], תרס"ח–חש"ד. נחמות צמח ישראל: ... לבאר מגלת רות: א. במדרש הנעלם ... וג"כ מתקוני זוה"ק הנמצא על רות ... שנלקט מכבר ... ונלוו להם פירוש רש"י על רות. ב. ונוספו לפירוש זוה"ק בביאור הגר"א וג"כ באיזה מקומות בפירושי ... בשם ... שביל להאמת ... ג. פירוש דרוש ומוסר ופלפול ... דרך הנגלה ..., ירושלים: דפוס שעהנבוים את ווייס, תרס"ט. נחמות ישראל: חמש דרשות ... א) על פרשת שקלים ... ב) על פרשת זכור ... ג) על ימי הפורים ... ד) על סעודת פורים ... ה) על מחרת ימי הפורים ..., ירושלים: דפוס צוקרמן, תרע"ב. נחמות קדושת ארץ ישראל: ביאור על המשניות מס' שביעית, עם פירוש על הפרושים מבבלי וירושלמי והלכה למעשה ..., ירושלים: דפוס הרי"ד פרומקין, תרע"ג. משפחת החפץ חיים, משפחת חותנו, בבלוג תולדות ושורשים מהתרנגולים של החפץ חיים ועד חבר הכנסת מטעם מפ"ם, בבלוג נוטריקון נחום בן משה אהרן מגיד בירושלים, דף שער בספרייה הלאומית מספריו: נחמות ישראל, באתר היברובוקס נחמות צמח ישראל, באתר היברובוקס "נחמות קדושת ארץ ישראל": חלק א, חלק ב, באתר HebrewBooks בנוסח שעל מצבתו המחודשת נכתב כי שנת פטירתו היא תרע"ו. החפץ חיים נישא לאחותו החורגת פרידה, בתו של שמעון אפשטיין שנישא לאמו של החפץ חיים, דוברושה, לאחר שהתאלמנה מאביו אריה זאב.
כתריאל דוד קפלין

הרב כתריאל דוד קאפלין (1931 - י"ד באייר תשס"ו, 2006) היה ר"מ בבית התלמוד לונדון, דיין בבית הדין הרבני בלונדון, ומד"א בשומרי הדת בלונדון ובשנותיו האחרונות ראש ישיבת תורת חכם בישראל. נולד באנגליה, בנו של ההרב נח קאפלין היה ש"דר בבית היתומים בלונדון ונינו של הדרשן ר נחום מגיד מגיד בחורבת רבינו יהודה החסיד ולפני זה מגיד בורשא בלידא היה גיס של החפץ חיים היה גר . למד בישיבת גייטסהד. שימש כרב של בית הכנסת "שומרי הדת" בהמפסטד, לונדון. בשנות ה-60 היה מעורכי כתב העת התורני "הד אליהו" שיצא לאור על ידי תלמידי הרב אליהו אליעזר דסלר. במשך שנים רבות היה דיין בבית הדין הרבני בלונדון. בסוף ימיו עלה לישראל והתגורר בשכונת בית וגן. בישראל כיהן כראש ישיבת תורת חכם. אחיו הרב נחום קאפלין מצפת בעל מחבר ספר "נחלה ומנוחה" על התורה ושוחט בצפת תובב"א ,בנו הרב שמעון ירחמיאל קאפלין הוא מחבר הספר "צמח דוד". בנו הראשון הרב ישראיל מאיר קאפלין מג"ש בבית הכנסת קאמרנא ,אחיינו הוא הדיין הרב שמואל סיימונס מבית הדין הרבני בלונדון, מחבר הספר "מעיל שמואל" בן אחותו הוא הגר יעקב דוד שמאל של"טא דיין בבית הדין שומרי הדת באנטוערפען. נפטר בלונדון בשנת 2006. תשסו פסח שני ונקבר ונטמן ביום ראשון בהר הזתים בירושלים תו הד אליהו, לונדון, תשכ"ג כתר דוד, ירושלים, תשכ"ח תולדות נח, לונדון, תשמ"ג כתר נהורא ירושלים תשס"ד כתר זהב עדין לא נדפס, בדפוס כתר דוד על התורה יצא לאור לרגל שמחת נישואי נכדו משה קאפלין בן הרב ישראיל מאיר קאפלין שליט"א מנהגי כתר דוד ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
נהר האגם האדום

נהר האגם האדום (באנגלית: Red Lake River) הוא נהר הממוקם בצפון-מערב מינסוטה. הנהר זורם מצידו המערבי של האגם האדום התחתון (Lower Red Lake) וממשיך מערבה. לאחר שעובר בערים תיף ריבר פולס, רד לייק פולס וקרוקסטון, מתמזג הנהר עם הנהר האדום של הצפון בעיר איסט גרנד פורקס. אורכו הכולל של הנהר הוא 310.6 ק"מ. נהר האגם האדום ידוע כאתר בילויים פופולרי לתושבי האזור. נהר האגם האדום תרם לשיטפונות הכבדים של 1997 בגרנד פורקס רבתי, ובנוסף גרם נזק אם כי פחות חמור, לעיר קרוקסון. הנהר זורם במהלכו בסוגים שונים של תוואי קרקע; לאחר עוברו את האגם האדום, זורם הנהר דרך ביצה בשמורת הטבע האינדיאנית האגם האדום. לאחר מכן עובר הנהר בשטחי ערבה ובאדמות חקלאיות. לאחר עוברו את העיר סנט הילאייר, גדותיו של הנהר הופכים תלולים יותר; בחלקים שונים של הגדה צומחת צמחייה מעובה. נהר האגם האדום הוא אחד מנתיבי שיט הקאנו הבודדים במדינת מינסוטה, ומספר אתרי קמפינג פזורים לאורכו.
אלפרד פרו

ז'אן-בטיסט אלפרד פֶּרוֹ (בצרפתית: Alfred Perot;‏ 3 בנובמבר 1863, מץ, צרפת – 28 בנובמבר 1925, פריז, צרפת) היה פיזיקאי צרפתי, אשר פיתח את אינטרפרומטר פברי-פרו ביחד עם עמיתו ללימודים שארל פברי. פרו נולד למשפחה אריסטוקרטית ששירתה בצבא בצרפת. הוא למד בתיכון ליד ננסי, ואת לימודיו האקדמיים עשה באקול פוליטקניק שבפריז. ב-1884 עם סיום לימודיו שב לננסי שבה עסק במחקרים בתחום הפיזיקה תחת הנחייתו של פרוספר-רנה בלונדלוט (אנ'). ב-1888 מונה פרו למרצה במרסיי, שם המשיך בעבודות המחקר שלו, לצד עמיתו שארל פברי. הם פיתחו יחד את אינטרפרומטר פברי-פרו. פרו היה נשוי ואב לארבעה. מדיה וקבצים בנושא אלפרד פרו בוויקישיתוף Joseph F. Mulligan (1998). "Who were Fabry and Pérot?" (PDF). Am. J. Phys. 66: 797. Bibcode:1998AmJPh..66..797M. doi:10.1119/1.18960. אורכב מ-המקור (PDF) ב-2014-08-22. "Alfred Perot, un expérimentateur et inventeur de talent" (בצרפתית) Jean-Baptiste Alfred Perot, sabix ישנו בלבול לגבי האיות של שם משפחתו: בפרסומים מדעיים השתמש פרו באיות Pérot, אבל על פי הרישום האזרחי הצרפתי, שם משפחתו היה Perot, ללא סימן הטעמה עלי (Acute Accent). ערך זה הוא קצרמר בנושא אישים ובנושא פיזיקה. אתם מוזמנים לתרום לוויקיפדיה ולהרחיב אותו.